Predkladacia správa

	Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky ako iniciatívny materiál Návrh na zrušenie úlohy C.1. z uznesenia vlády Slovenskej republiky č. 106 z 8. februára 2006. 

	Z úlohy C.1. uznesenia vlády č. 106 z 8. februára 2006 vyplýva ministerke práce, sociálnych vecí a rodiny Slovenskej republiky povinnosť predložiť na rokovanie vlády metodiku na vypracúvanie a posudzovanie Doložky vplyvu na hospodárenie obyvateľstva a rodiny. 

	Zrušenie uvedenej úlohy sa navrhuje z dôvodu, že úlohou C.3. z  uznesenia vlády Slovenskej republiky č. 833 z 3. októbra 2007 k Agende lepšej regulácie v Slovenskej republike a Akčnému programu znižovania administratívneho zaťaženia podnikania v Slovenskej republike 2007 - 2012 bolo ministrovi hospodárstva Slovenskej republiky v spolupráci s ministerkou práce, sociálnych vecí a rodiny Slovenskej republiky, ministrom financií Slovenskej republiky a ministrom životného prostredia Slovenskej republiky uložené „vypracovať jednotnú metodiku na posudzovanie dopadov pripravovaných materiálov z hľadiska finančných, ekonomických, sociálnych vplyvov, vplyvov na životné prostredie, zamestnanosť a podnikateľské prostredie“, pričom k nahradeniu pôvodného pojmu „hospodárenie obyvateľstva a rodiny“ došlo z dôvodu, že nový pojem  „sociálne vplyvy“ je obsahovo širší, a teda zahŕňa aj vplyvy na hospodárenie obyvateľstva a rodiny.  Prijatím tejto úlohy sa úloha C.1.  z uznesenia vlády Slovenskej republiky č. 106 z 8. februára 2006 stala bezpredmetnou. 

Materiál bol predmetom medzirezortného pripomienkového konania, ktorého vyhodnotenie je súčasťou predloženého materiálu. K materiálu bola zaslaná jedna zásadná pripomienka, ktorú vzniesol Úrad vlády Slovenskej republiky. Výsledkom rozporového konania, ktoré sa uskutočnilo dňa 2. januára 2008 na expertnej úrovni, bolo odstránenie rozporu. Na rokovanie vlády Slovenskej republiky sa materiál predkladá bez rozporov.

Predložený materiál nemá finančný, ekonomický, environmentálny vplyv, vplyv na zamestnanosť a podnikateľské prostredie, a preto sa táto doložka nevyhotovuje.